ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ብርሃን መዓስከር ስደተኛታት ማይ-ዓይኒ 2 ለካቲት 2018 መግለጺ ስእሊ, ገብረመስቀል ጀነሬተሩ ቴክኒካዊ ፀገማት ከይገጥማ ንዝከታተለሉን ብኽፍሊት ንዘስርሖን ኢትዮጵያዊ በዓል-ሞያ ሞተር ብሽክሊታ ብህያብ ዓዲጉሉ ገብረመስቀል ተወልደ ስድርኡ፡ በዓልቲ ቤቱን ደቁን ኣብ ኤርትራ ሓዲጉ እዩ ናብ ኢትዮጵያ ተሰዲዱ። ኣብ ኤርትራ፡ ኣቐዲሙ ዘጠራቐመን ኣብ ምንታይ ከምዝጥቀመለን ዘይሓሰበለን ጥረ ገንዘብ 'ናቕፋ' ነይረንኦ። ዳሕራይ ነተን 50 ሽሕ ናቕፋ ናብ ኣስታት 15 ሽሕ ብር ኢትዮጵያ ቀይሩውን። እተን ገንዘብ ኣብ ዕለታዊ መነባብሮኡ ኣብ ሓዲግ ከይጠፍኣ ምስ ሰባት ተዘራሩቡ ኣብ ሓደ መዓላ ከውዕለን ወሲኑ። ፈለማ ኣብቲ ከባቢ ካብ ዝርከቡ ኢትዮጵያውያን ዕባራታት ከብትን ጠለ በጊዕን ብዝተሓተ ዋጋ ብምዕዳግ፡ ኣህጢሩ ብዝሓሸ ዋጋ ብምሻጥ ክንቀሳቐስ ጀሚሩ። "ነተን ዓባሩ ካብ ክልተ ሚኢቲ ክሳብ ክልተ ሸሕ ብዝበፅሕ ዋጋ የምፅአን'ሞ ቁሩብ ምስ ቀለብክወን መኽሰብ እናረኸብኩ ይሸጠን። በዚ መገዲ'ውን ዝሓሸ ገንዘብ ከዋህልል ጀሚረ" ይብል። ብዘይካ'ዚ ምስ ሓው ኮይኖም ንመስርሒ ብሎኬት ዝውዕል ማይ ብካሮሳ ፅዒኖም እናምፅኡ ብምሻጥ ሎሚ ናብ ዝርከበሉ ደረጃ ከሰጋግሮ ዝኽእል መጠን ገንዘብ ክእክብ ኪኢሉ። ብድሕሪኡ ድማ ሓደ ፍልይ ዝበለ ሓሳብ ናብ ኣእምርኡ መፂኡ። ብርሃን ማይ-ዓይኒ እግሪ እናተኸለ ኣብ ዝመፀሉ እዋን በዓልቲ ገዝኡ ምስ ደቃ ክትመፅእ ገይሩ። ናብራ ሓዳር ኣብ ህይወት ስደት ቀፂሉ። "ንባዓለይን ንስድራይን ምስከኣልኩ። ነዚ ምሳይ ኣብ ስደት ዘሎ ህዝቢ'ኸ እንታይ ክገብር እኽእል?
